stanford-oval/wikipedia huggingface dataset:
วิกฤติวันสิ้นโลก

| วิกฤติวันสิ้นโลก |
| --- | --- |
กำกับ: โรแลนด์ เอ็มเมอริค
เขียนบท: โรแลนด์ เอ็มเมอริค เจฟเฟอรี นาคมานอฟ
อำนวยการสร้าง: โรแลนด์ เอ็มเมอริค  มาร์ก กอร์ดอน
นักแสดงนำ: เดนนิส เควด เจค จิลเลนฮอล เอ็มมี รอสซัม เซล่า วาร์ด  เอียน โฮล์ม เจ โอ. แซนเดอร์ส เคนเนธ เวลช์
กำกับภาพ: อูลี สไตเกอร์
ตัดต่อ: เดวิด เบรนเนอร์
ดนตรีประกอบ: ฮาราลด์ โคลเซอร์
บริษัทผู้สร้าง: Centropolis Entertainment Lionsgate Films The Mark Gordon Company  
ผู้จัดจำหน่าย: 20th Century Fox
วันฉาย: 26 พฤษภาคม 2547 (ทั่วโลก)  28 พฤษภาคม 2547
ความยาว: 124 นาที
ประเทศ: สหรัฐอเมริกา
ภาษา: อังกฤษ ฝรั่งเศส ญี่ปุ่น
ทุนสร้าง: 125 ล้านดอลลาร์สหรัฐ
ทำเงิน: 544.3 ล้านดอลลาร์สหรัฐ
ข้อมูลจาก All Movie Guide
ข้อมูลจาก IMDb
ข้อมูลจากสยามโซน
วิกฤติวันสิ้นโลก (อังกฤษ: The Day After Tomorrow) เป็นภาพยนตร์อเมริกันแนวนิยายวิทยาศาสตร์ ภัยพิบัติวันสิ้นโลก ที่ออกฉายในปี ค.ศ. 2004 กำกับโดย โรแลนด์ เอ็มเมอริค เขียนบทโดย โรแลนด์ เอ็มเมอริค และ เจฟเฟอรี นาคมานอฟ อำนวยการสร้างโดย โรแลนด์ เอ็มเมอริค และ มาร์ก กอร์ดอน ภาพยนตร์นี้นำแสดงโดย เดนนิส เควด เจค จิลเลนฮอล เอ็มมี รอสซัม เซล่า วาร์ด เอียน โฮล์ม เจ โอ. แซนเดอร์ส และ เคนเนธ เวลช์ โดยเนื้อหามีทั้งสิ่งที่เป็นไปได้ตามหลักวิทยาศาสตร์และสิ่งที่แต่งเติมขึ้น
เรื่องย่อ

ระหว่างการสำรวจในแอนตาร์กติกา นักภูมิอากาศบรรพกาลวิทยา แจ็ก ฮอลล์และทีมงานพบว่าชั้นน้ำแข็งกำลังแยกตัว แจ็กจึงนำเสนอเรื่องนี้ในที่ประชุมสหประชาชาติที่กรุงนิวเดลี แต่ไม่สามารถทำให้รองประธานาธิบดีเบคเกอร์แห่งสหรัฐเชื่อได้ อย่างไรก็ตาม ศจ. เทอร์รี แร็ปสัน หัวหน้าศูนย์วิจัยภูมิอากาศในสกอตแลนด์เชื่อในทฤษฎีของแจ็ก เมื่อทุ่นหลายทุ่นในมหาสมุทรแอตแลนติกวัดค่าอุณหภูมิน้ำได้ต่ำมาก แร็ปสันจึงสรุปว่าน้ำแข็งขั้วโลกที่ละลายกำลังรบกวนกระแสน้ำแอตแลนติกเหนือ เขาติดต่อแจ็กเพื่อหารือเรื่องแบบจำลองที่แจ็กสร้างขึ้น ซึ่งอธิบายสภาพอากาศที่นำไปสู่ยุคน้ำแข็ง
เมื่อทั่วโลกได้รับผลกระทบจากสภาพอากาศที่เลวร้าย ประธานาธิบดีเบลคของสหรัฐสั่งงดทุกเที่ยวบิน ในขณะที่นักบินอวกาศในสถานีอวกาศนานาชาติตรวจพบพายุขนาดใหญ่ 3 ลูกในซีกโลกเหนือ ซึ่งใจกลางพายุทำให้อุณหภูมิลดต่ำถึง -101°C
ที่แมนฮัตตัน แซม ฮอลล์ ลูกชายของแจ็กกำลังเข้าร่วมการแข่งขันทางวิชาการ เขาและเพื่อน ๆ พบกับคลื่นสึนามิขนาดยักษ์จนต้องหนีเข้าไปหลบในหอสมุดประชาชนนิวยอร์ก ระหว่างหลบหนี ลอร่า แฟนสาวของแซมได้รับบาดเจ็บ ในขณะที่สกอตแลนด์ ศจ. แร็ปสันและทีมงานเสียชีวิตจากพายุ
ประธานาธิบดีเบลคประกาศอพยพประชาชนลงทางใต้ ส่วนแจ็กและเพื่อน 2 คนคือเจสันและแฟรงค์ออกเดินทางขึ้นเหนือเพื่อช่วยแซม ระหว่างเดินเท้า แฟรงค์ทะลุลงไปในหลังคากระจกของห้างสรรพสินค้าที่ถูกหิมะปกคลุม แฟรงค์ตัดสินใจสละชีวิตเพื่อไม่ให้แจ็กและเจสันตกลงไปด้วย ขณะเดียวกัน ผู้ลี้ภัยในหอสมุดเริ่มเดินเท้าออกไปข้างนอกเมื่อพื้นเริ่มเป็นน้ำแข็ง เหลือเพียงแซมและเพื่อน ๆ กับผู้ลี้ภัยไม่กี่คนที่ยังคงอยู่ที่นี่ พวกเขาก่อไฟเพื่อให้ความอบอุ่นและกินอาหารจากตู้ขายอาหาร ส่วนรองประธานาธิบดีเบคเกอร์ที่อยู่ในค่ายผู้ลี้ภัยในเม็กซิโกทราบข่าวขบวนรถของประธานาธิบดีเบลคติดพายุและเสียชีวิตทั้งหมด ทำให้รองประธานาธิบดีเบคเกอร์ขึ้นดำรงตำแหน่งประธานาธิบดีคนใหม่
เช้าวันต่อมา แซมพบว่าลอร่าป่วยด้วยโรคติดเชื้อจากแผลที่ได้รับบาดเจ็บ แซมและเพื่อน ๆ จึงไปหายารักษาในเรือสินค้าร้างที่ลอยเข้ามาในเมือง ก่อนจะหนีฝูงหมาป่าและอุณหภูมิเยือกแข็งกลับไปที่หอสมุด ส่วนแจ็กพาเจสันที่หมดสติไปหลบในร้านอาหารเมื่อพบกับอุณหภูมิเยือกแข็ง
หลายวันต่อมาเมื่อพายุสลายตัว แจ็กและเจสันไปถึงนครนิวยอร์กและพบกับกลุ่มของแซม ก่อนจะรายงานไปที่ประธานาธิบดีเบคเกอร์ให้ส่งทหารมาช่วยเหลือผู้รอดชีวิตกลุ่มอื่น ๆ ภาพยนตร์จบลงเมื่อนักบินอวกาศมองเห็นซีกโลกเหนือปกคลุมไปด้วยน้ำแข็ง
รายชื่อนักแสดง

แจ็ก ฮอลล์ - เดนนิส เควด
แซม ฮอลล์ - เจค จิลเลนฮอล
ลอร่า แชปแมน - เอ็มมี รอสซัม
ดร. ลูซี่ ฮอลล์ - เซล่า วาร์ด
ศจ. เทอร์รี่ แร็ปสัน - เอียน โฮล์ม
รองประธานาธิบดีเบคเกอร์ - เคนเนธ เวลช์
ประธานาธิบดีเบลค - เพอร์รี่ คิง
ไซมอน - เอเดรียน เลสเตอร์
เจสัน อีแวนส์ - แดช มิฮอค
เจดี (J.D.) - ออสติน นิโคลส์
ลูเธอร์ - เกลนน์ พลัมเมอร์
ปาร์คเกอร์ - ซาช่า รอยซ์
เจย์ โอ แซนเดอร์ส - แฟรงก์ แฮรร์ริส
โกเมซ - เนสเตอร์ เซอร์ราโน
ไบรอัน ปาร์คส - อาร์เจย์ สมิธ
เจเน็ต โทคาดะ - แทมลิน โทมิตะ
รางวัล

วิกฤติวันสิ้นโลก ได้รับรางวัลชนะเลิศ:
รางวัลแบฟตา สาขาวิชวลเอฟเฟกต์ยอดเยี่ยม
รางวัลเอ็มทีวีมูวีอะวอดส์ สาขาฉากแอ็กชันยอดเยี่ยม
รางวัลเอ็นวิรอนเมนทอลมีเดียอะวอดส์ สาขาภาพยนตร์ยอดเยี่ยม
บีเอ็มไอฟิล์มอะวอดส์ สาขาดนตรียอดเยี่ยม
แหล่งข้อมูลอื่น

วิกฤติวันสิ้นโลก ที่อินเทอร์เน็ตมูวีเดตาเบส
วิกฤติวันสิ้นโลก ที่สยามโซน
| ด ค กภาพยนตร์ที่กำกับโดย โรแลนด์ เอ็มเมอริค |
| --- | --- | --- |
| 2527 – 2530 |  Das Arche Noah Prinzip (2527)  Joey (2528)  Hollywood-Monster (2530)  | โรแลนด์ เอ็มเมอริค |
| 2531 – 2540 |  ผ่าเหมืองนรก โลกพระจันทร์ (2533)  2 คนไม่ใช่คน (2535)  สตาร์เกท ทะลุคนทะลุจักรวาล (2537)  ไอดี 4  สงครามวันดับโลก (2539)  | โรแลนด์ เอ็มเมอริค |
| 2541 – 2550 |  ก็อตซิลล่า (2541)  เดอะ แพทริออต ชาติบุรุษ ดับแค้นฝังแผ่นดิน (2543)  วิกฤติวันสิ้นโลก (2547)  | โรแลนด์ เอ็มเมอริค |
| 2551 – 2560 |  บุกอาณาจักรโลก 10,000 ปี (2551)  2012 วันสิ้นโลก (2552)  นามปากกาลวงโลก (2554)  วินาทียึดโลก (2556)  Stonewall (2558)  สงครามใหม่วันบดโลก (2559)  | โรแลนด์ เอ็มเมอริค |
| 2561 – 0000 |  มิดเวย์ อเมริกาถล่มญี่ปุ่น (2562)  วันวิบัติ จันทร์ถล่มโลก (2565)  | โรแลนด์ เอ็มเมอริค |
ซานแอนเดรส มหาวินาศแผ่นดินแยก

| ซานแอนเดรส มหาวินาศแผ่นดินแยก |
| --- | --- |
ใบปิดภาพยนตร์
กำกับ: แบรด เพย์ตัน
เขียนบท: อัลแลน โลบ   คาร์ลตัน ครูซ   แครีย์ ฮาเยส   ชาด ฮาเยส   เจเรมี พาสส์มอร์   อังเดร ฟาบริซิโอ
อำนวยการสร้าง: บัว ฟลินน์   ฮีราม การ์เซีย   ทริปป์ วินสัน
นักแสดงนำ: ดเวย์น จอห์นสัน   อเล็กซานดรา ดาแดริโอ   คาร์ลา กูจิโน   ไคลี มิโนก   พอล จีอามาติ
กำกับภาพ: สตีฟ เยดลิน
ตัดต่อ: บ็อบ ดัคเซย์
ดนตรีประกอบ: แอนดริว ล็อกคิงตัน
บริษัทผู้สร้าง: นิวไลน์ซินีมา   ฟลินน์พิกเจอร์คอมพานี   วิลเลจโรดโชว์พิกเจอร์ส 
ผู้จัดจำหน่าย: วอร์เนอร์บราเธอร์ส
วันฉาย:   29 พฤษภาคม ค.ศ. 2015 (2015-05-29) (สหรัฐ)    28 พฤษภาคม ค.ศ. 2015 (2015-05-28) (ไทย) 
ประเทศ: สหรัฐ
ภาษา: อังกฤษ
ทุนสร้าง: 100 ล้านดอลลาร์สหรัฐ
ทำเงิน: 474 ล้านดอลลาร์สหรัฐ
ซานแอนเดรส มหาวินาศแผ่นดินแยก (อังกฤษ: San Andreas) เป็นภาพยนตร์อเมริกันแนวภัยพิบัติ ระทึกขวัญ ที่ออกฉายในปี ค.ศ. 2015 กำกับโดย แบรด เพย์ตัน เขียนบทโดย อัลแลน โลบ, คาร์ลตัน ครูซ, แครีย์ ฮาเยส และชาด ฮาเยส โดยอิงจากสคริปต์เดิมที่เขียนโดยเจเรมี พาสส์มอร์ และอังเดร ฟาบริซิโอ นำแสดงโดยดเวย์น จอห์นสัน, ไคลี มิโนก, คาร์ลา กูจิโน, อเล็กซานดรา ดาแดริโอ และ พอล จีอามาติ และจัดจำหน่ายโดยวอร์เนอร์บราเธอร์ส
การถ่ายทำหลักของภาพยนตร์เรื่องนี้เริ่มเมื่อวันที่ 22 เมษายน ค.ศ. 2014 ในประเทศออสเตรเลีย และปิดกล้องในวันที่ 27 กรกฎาคมในซานฟรานซิสโก ซึ่งภาพยนตร์จะได้รับการจัดฉายทั่วโลกในระบบ 2 มิติ และ 3 มิติ ณ วันที่ 29 พฤษภาคม ค.ศ. 2015
เนื้อเรื่องย่อ

เรย์มอนด์ "เรย์" เกนส์ (ดเวย์น จอห์นสัน) เป็นกัปตันจากหน่วยช่วยชีวิตทางอากาศของแผนกดับเพลิง กำลังอยู่ในช่วงหย่าร้างกับเอ็มมา (คาร์ลา กูจิโน) และวางแผนเดินทางไปซานฟรานซิสโกกับเบลก (อเล็กซานดรา แดดดาริโอ) ลูกสาวของเขา
ขณะเดียวกัน นักธรณีวิทยาของคาลเทค ลอว์เรนซ์ เฮส์ (พอล เจียมาตี) และเพื่อนร่วมงาน ดร.คิม พาร์ก (วิล ยุน ลี) อยู่ที่เขื่อนฮูเวอร์ กำลังทำงานวิจัยเกี่ยวกับเครื่องทำนายแผ่นดินไหวเครื่องใหม่ เมื่อพบรอยเลื่อนปริศนาใกล้เคียงเกิดขึ้นก่อนหน้านี้ เหตุนี้ทำให้เกิดแผ่นดินไหวขนาด 7.1 แมกนิจูดที่พังทลายเขื่อนและคร่าชีวิตพาร์ก
เมื่อเรย์ถูกเรียกตัวให้มารับหน้าที่ส่วนนี้ เบลกเดินทางกับคนรักใหม่ของแม่ของเธอ แดเนียล ริดดิก (ไอโอน กรัฟฟัดด์) ไปที่ซานฟรานซิสโก แทนเรย์
เฮส์ค้นพบว่ารอยเลื่อนแซนแอนเดรอัสกำลังเคลื่อนตัวและจะก่อให้เกิดแผ่นดินไหวครั้งใหญ่ในไม่ช้า และจะทำลายเมืองหลายเมืองที่อยู่บริเวณรอยเลื่อนดังกล่าว เอ็มมากำลังกินอาหารกลางวันกับซูซาน (ไคลี มิโนก) พี่สาวของแดเนียล หลังจากนั้นรอยเลื่อนเคลื่อนตัว ก่อให้เกิดแผ่นดินไหวขนาด 9.1 แมกนิจูด โดยซูซานเสียชีวิตในเหตุการณ์นี้ด้วย เรย์ช่วยชีวิตเอ็มมาจาตึกที่กำลังถล่มไว้ได้ และพวกเขาสามารถขึ้นเฮลิคอปเตอร์หนีตึกที่กำลังโถมเข้ามาได้อย่างหวุดหวิด
ในซานฟรานซิสโก แดเนียลพาเบลกมาที่ที่ทำงานของเขา และเธอได้พบกับเบ็น (ฮิวโก จอห์นสโตน-เบิร์ต) นักศึกษาวิศวกรรมโยธาจากประเทศอังกฤษที่กำลังหางานทำให้ตนเองและพบกับน้องชายของเบ็น ที่ชื่อว่า โอลลี (อาร์ต พาร์คินสัน) หลังจากนั้นแดเนียล และเบลกออกจากที่ทำงาน และติดอยู่ในรถที่โรงจอดรถหลังจากเกิดแผ่นดินไหว แดเนียลหนีไป แต่เบลกได้เบ็นและโอลลีช่วยหนีออกมาได้ ต่อมาพวกเขาพบกับโทรศัพท์ที่ใช้งานได้ และโทรหาเรย์และเอ็มมาที่กำลังบินไปช่วยชีวิตเธอที่ซานฟรานซิสโก
ระหว่างทาง เฮลิคอปเตอร์ของเรย์ทำงานผิดพลาด ทำให้เขาต้องลงจอดฉุกเฉินที่ห้างสรรพสินค้าแห่งหนึ่งในเบเคอร์สฟิลด์ ท่ามกลางการฉกฉวยสิ่งของอย่างโกลาหล เขาขโมยรถกระบะและหนีไปกับเอ็มมา เขาได้พบกับคู่สามีภรรยาสูงอายุที่รถเสียอยู่ที่ข้างทาง ณ บริเวณที่รอยเลื่อนแซนแอนเดรอัสแยกตัวออก ตัดผ่านถนน และคู่รักเผยว่าตนมีเครื่องบินส่วนตัว พวกเขาตกลงมอบให้เป็นการแลกเปลี่ยนกับรถยนต์ของเรย์
ที่ซานฟรานซิสโก เบลก เบ็น และโอลลี กำลังพยายามหาสถานที่ส่งสัญญาณเรียกเรย์ โดยจุดที่พวกเขานัดพบกันคืออาคารคอยต์ทาวเวอร์ กำลังถูกไฟลุก เมื่อใกล้ถึงที่หมาย เรย์และเอ็มมาจำเป็นต้องกระโดดร่มชูชีพลงมาในเมือง หลังเกิดแผ่นดินไหวขนาด 9.6 แมกนิจูดในเมือง กลายเป็นแผ่นดินไหวครั้งใหญ่ที่สุดในประวัติศาสตร์ พื้นที่ในเมืองส่วนมากกลายเป็นซากปรักหักพัง เบลก เบ็น และโอลลีต้องหนีเอาตัวรอด เรย์และเอ็มมาตระหนักว่าพวกเขาไม่สามารถเดินทะลุเมืองที่กำลังพินาศได้ พวกเขาหาเรือได้ลำหนึ่งแต่ก็พบว่าน้ำในอ่าวกำลังลด ชี้ให้เห็นว่ากำลังจะเกิดคลื่นสึนามิ
ขณะที่คลื่นกำลังมา เบลก เบ็น และโอลลี วิ่งเข้าอาคารของแดเนียล คลื่นซัดอาคารหลายอาคารและน้ำท่วมอาคารของแดเนียล แดเนียลเสียชีวิตบนสะพานโกลเดนเกตเมื่อคลื่นสึนามิกวาดล้างเรือขนสินค้าและคลื่นซัดที่กลางสะพาน เอ็มมาและเรย์สามารถมาถึงย่านการค้าที่ถูกน้ำท่วมได้และพบเบล็ก เบ็น และโอลลี ขณะที่อาคารของแดเนียลเริ่มจมน้ำ เรย์และเอ็มมาทลายหน้าต่างและช่วยชีวิตเบ็นและโอลลีไว้ แต่เบล็กจมน้ำหมดสติอย่างเห็นได้ชัด เรย์สามารถปฐมพยาบาลเธอสำเร็จและครอบครัวกลับมารวมตัวกันอย่างมีความสุข
พวกเขามุ่งหน้าไปที่ศูนย์บรรเทาสาธารณภัย เรย์และเอ็มมาคืนดีกันและคุยเรื่องอนาคตขณะที่ยานพาหนะช่วยชีวิตลงจอดบนภูมิประเทศของอ่าวซานฟรานซิสโกที่เปลี่ยนไปอย่างสิ้นเชิง
นักแสดงนำ

ดเวย์น จอห์นสัน รับบทเป็น เรย์
อเล็กซานดรา ดาแดริโอ รับบทเป็น เบลก
คาร์ลา กูจิโน รับบทเป็น เอมมา, ภรรยาที่แยกกันของเรย์
คอลตัน เฮย์เนส รับบทเป็น โจบี
อาร์ท พาร์คินสัน รับบทเป็น โอลี
อาร์ชี่ พานจาบิ รับบทเป็น เซเรนา
ท็อดด์ วิลเลียมส์ รับบทเป็น มาร์คัส คราวลิงส์
ไอโอน กรัฟฟัดด์ รับบทเป็น แดเนียล ริดดิก
วิล ยูน ลี รับบทเป็น ดร.คิม ชอง
ไคลี มิโนก รับบทเป็น เบธ ริดดิก
พอล เจียมาติ
การตอบรับ > การตลาด

ภาพจากภาพยนตร์ที่มีดเวย์น จอห์นสัน ปรากฏได้รับการเปิดตัวในวันที่ 17 มีนาคม ค.ศ. 2014  ส่วนภาพยนตร์ตัวอย่างชุดแรกได้รับการเปิดตัวในวันที่ 10 ธันวาคม ค.ศ. 2014 และชุดที่สองในวันที่ 9 มีนาคม ค.ศ. 2015
การตอบรับ > การจัดฉาย

เมื่อวันที่ 5 ธันวาคม ค.ศ. 2013 วอร์เนอร์บราเธอร์ส ได้กำหนดเปิดตัวภาพยนตร์ภัยพิบัตินี้ในวันที่ 5 มิถุนายน ค.ศ. 2015 และภาพยนตร์ชุดนี้จะได้รับการเปิดตัวในระบบ 2 มิติและ 3 มิติ ต่อมาเมื่อวันที่ 21 ตุลาคม ทางวอร์เนอร์บราเธอร์สได้เลื่อนวันเปิดตัวภาพยนตร์เรื่องนี้ขึ้นมาเป็นวันที่ 29 พฤษภาคม ค.ศ. 2015 แทน
แหล่งข้อมูลอื่น

Official website
San Andreas ที่อินเทอร์เน็ตมูวีเดตาเบส
San Andreas ที่สยามโซน
ฮิโรฮิโกะ คาเกงาวะ

| ฮิโรฮิโกะ คาเกงาวะ |
| --- | --- |
掛川 裕彦
เกิด: 11 ตุลาคม จังหวัดไซตามะ ประเทศญี่ปุ่น
อาชีพ: นักพากย์, นักแสดง, ผู้บรรยายเรื่อง
ปีปฏิบัติงาน: ค.ศ. 1986 – ปัจจุบัน
องค์การ: อาโอนิโปรดักชัน
ส่วนสูง: 165 ซม.
ฮิโรฮิโกะ คาเกงาวะ (ญี่ปุ่น: 掛川 裕彦; โรมาจิ: Kakegawa Hirohiko, เกิด 11 ตุลาคม) เป็นนักพากย์ นักแสดง และ ผู้บรรยาย ชาวญี่ปุ่น เกิดที่จังหวัดไซตามะ สังกัดอาโอนิโปรดักชัน
สภากรุงเทพมหานคร

| สภากรุงเทพมหานคร |
| --- | --- |

ประเภท
ประเภท: สภานิติบัญญัติ เป็นส่วนหนึ่งของกรุงเทพมหานคร 
ผู้บริหาร
ประธานสภา: สุรจิตต์ พงษ์สิงห์วิทยา   เพื่อไทย 
รองประธานสภาคนที่ 1: วิพุธ ศรีวะอุไร   เพื่อไทย 
รองประธานสภาคนที่ 2: ฉัตรชัย หมอดี   ประชาชน 
โครงสร้าง
สมาชิก: 50 คน

กลุ่มการเมือง: ฝ่ายข้างมาก (39)   เพื่อไทย (28)    ประชาชน (11) ฝ่ายข้างน้อย (10)   ประชาธิปัตย์ (7)    กลุ่มรักษ์กรุงเทพ (1)    ไทยสร้างไทย (1)    เส้นด้าย (1) อิสระ (1)   อิสระ (1) 
การเลือกตั้ง
ระบบการเลือกตั้ง: ระบบแบ่งเขตคะแนนสูงสุด
การเลือกตั้งครั้งล่าสุด: 22 พฤษภาคม 2565
ที่ประชุม
ห้องประชุมสภากรุงเทพมหานคร อาคารไอราวัตพัฒนา ศาลาว่าการกรุงเทพมหานคร 2 ถนนมิตรไมตรี แขวงดินแดง เขตดินแดง กรุงเทพมหานคร
เว็บไซต์
bmc.go.th
สภากรุงเทพมหานคร (ย่อ: สก.) เป็นองค์กรฝ่ายสภาของกรุงเทพมหานคร มีหน้าที่ควบคุม ตรวจสอบและดูแลการบริหารราชการกรุงเทพมหานครของฝ่ายบริหาร ซึ่งมีผู้ว่าราชการกรุงเทพมหานครเป็นหัวหน้าคณะ ปัจจุบันมีสุรจิตต์ พงษ์สิงห์วิทยา เป็นประธานสภากรุงเทพมหานคร, วิพุธ ศรีวะอุไร เป็นรองประธานสภากรุงเทพมหานคร คนที่ 1 และฉัตรชัย หมอดี เป็นรองประธานสภากรุงเทพมหานคร คนที่ 2
โครงสร้าง

สภากรุงเทพมหานครมีสมาชิกสภากรุงเทพมหานครที่มาจากการเลือกตั้งหรือแต่งตั้ง ซึ่งมีจำนวนและวาระแตกต่างกันไปแล้วแต่กำหนด
โครงสร้าง > สมาชิกสภากรุงเทพมหานคร

สำหรับสภากรุงเทพมหานครชุดที่ 13 สมาชิกสภา 50 คนมาจากการเลือกตั้งระบบแบ่งเขต โดยมีสมาชิก 1 คนต่อ 1 เขตของกรุงเทพมหานคร มีวาระดำรงตำแหน่งคราวละ 4 ปี และทำหน้าที่เป็นคณะกรรมการสามัญประจำสภากรุงเทพมหานคร อันเป็นตัวแทนภาระหน้าที่รับผิดชอบของสภากรุงเทพมหานคร
ในปี 2553 สมาชิกสภากรุงเทพมหานคร มีจำนวนทั้งสิ้น 61 คน โดยเริ่มจากการเลือกตั้ง ส.ก.ส.ข.ในวันอาทิตย์ที่ 29 สิงหาคม พ.ศ. 2553 เนื่องจากมีเขตทั้งหมด 5 เขตมีประชากรมากขึ้น ได้แก่ เขตบางขุนเทียน, เขตลาดกระบัง, เขตประเวศ, เขตคลองสามวา, เขตบางกะปิ โดยเขตที่มีสมาชิกสภากรุงเทพมหานคร ได้มากกว่า 1 คน จะต้องเป็นเขตที่มีจำนวนประชากรมากกว่า 150,000 คน ซึ่งปัจจุบันมีทั้งหมด 11 เขตที่จะมีสมาชิกสภากรุงเทพมหานครได้มากกว่า 1 คน คือ 2 คน ได้แก่ เขตบางเขน, เขตจตุจักร, เขตสวนหลวง, เขตดอนเมือง, เขตสายไหม, เขตลาดกระบัง, เขตคลองสามวา, เขตประเวศ, เขตจอมทอง, เขตบางแค, เขตบางขุนเทียน
สภากรุงเทพมหานคร ชุดที่ 13 หรือชุดปัจจุบัน มาจากการเลือกตั้งเมื่อวันที่ 22 พฤษภาคม พ.ศ. 2565 จำนวนสมาชิกทั้งสิ้น 50 คน
โครงสร้าง > คณะกรรมการสามัญ

| ชื่อ | ประธาน | พรรค | พรรค |
| --- | --- | --- | --- |
| คณะกรรมการกิจการสภา | จิรเสกข์ วัฒนมงคล | เพื่อไทย |  |
| คณะกรรมการตรวจรายงานการประชุม | ศิริพงษ์ ลิมปิชัย | เพื่อไทย |  |
| คณะกรรมการการศึกษา | ลักขณา ภักดีนฤนาถ | ประชาชน |  |
| คณะกรรมการการโยธาและผังเมือง | นภาพล จีระกุล | ประชาธิปัตย์ |  |
| คณะกรรมการการสาธารณสุข | กนกนุช กลิ่นสังข์ | เพื่อไทย |  |
| คณะกรรมการการรักษาความสะอาดและสิ่งแวดล้อม | ยิ่งยงค์ จิตเพียรธรรม | ประชาชน |  |
| คณะกรรมการการเศรษฐกิจ การเงิน การคลัง และการงบประมาณ | สุทธิชัย วีรกุลสุนทร | เพื่อไทย |  |
| คณะกรรมการการปกครองและรักษาความสงบเรียบร้อย | นวรัตน์ อยู่บำรุง | เพื่อไทย |  |
| คณะกรรมการการพัฒนาชุมชนและสวัสดิการสังคม | สุชัย พงษ์เพียรชอบ | กลุ่มรักษ์กรุงเทพ |  |
| คณะกรรมการการจราจรและการขนส่ง | รัตติกาล แก้วเกิดมี | เพื่อไทย |  |
| คณะกรรมการการระบายน้ำ | สัณห์สิทธิ์ เนาถาวร | ประชาชน |  |
| คณะกรรมการการวัฒนธรรม การท่องเที่ยว และการกีฬา | พินิจ กาญจนชูศักดิ์ | ประชาธิปัตย์ |  |
ค่าตอบแทน

สมาชิกสภากรุงเทพมหานครได้รับค่าตอบแทน 48,450 บาทต่อเดือน รองประธานสภาฯ ได้รับค่าตอบแทน 61,140 บาทต่อเดือน และประธานสภาฯ ได้รับค่าตอบแทนเดือนละ 73,560 บาทต่อเดือน
ลำดับสภากรุงเทพมหานคร

| ชุดที่ | จำนวนสมาชิก | ระยะการดำรงตำแหน่ง | การเลือกตั้ง |
| --- | --- | --- | --- |
| 1 | 46 | 16 เมษายน พ.ศ. 2516 – 10 สิงหาคม พ.ศ. 2518 | มาจากการแต่งตั้ง |
| 2 | 41 | 2518 - 2520 |  |
| 3 | 45 | 2520 - 2527 | มาจากการแต่งตั้ง |
| 4 | 40 | 2527 - 2528 | มาจากการแต่งตั้ง |
| 5 | 46 | 2528 - 2532 |  |
| 6 | 57 | 7 มกราคม พ.ศ. 2533 – 6 มกราคม พ.ศ. 2537 |  |
| 7 | 55 | 6 มีนาคม พ.ศ. 2537 – 5 มีนาคม พ.ศ. 2541 |  |
| 8 | 60 | 26 เมษายน พ.ศ. 2541 – 25 เมษายน พ.ศ. 2545 |  |
| 9 | 61 | 16 มิถุนายน พ.ศ. 2545 – 15 มิถุนายน พ.ศ. 2549 |  |
| 10 | 57 | 23 กรกฎาคม พ.ศ. 2549 – 22 กรกฎาคม พ.ศ. 2553 |  |
| 11 | 61 | 11 ตุลาคม พ.ศ. 2553 – 15 กันยายน พ.ศ. 2557 | พ.ศ. 2553 |
| 12 | 30 | 15 กันยายน พ.ศ. 2557 - 11 พฤษภาคม พ.ศ. 2565 | มาจากการแต่งตั้ง |
| 13 | 50 | 22 พฤษภาคม พ.ศ. 2565 - ปัจจุบัน | พ.ศ. 2565 |
รายชื่อประธานสภากรุงเทพมหานคร

ประธานสภากรุงเทพมหานครจะดำรงตำแหน่ง 2 ปี จากนั้นจะมีการลงมติใหม่อีกครั้ง
| ลำดับ | ชื่อ | เริ่มวาระ | สิ้นสุดวาระ |
| --- | --- | --- | --- |
| 1 | พระยามไหสวรรค์ | 16 เมษายน พ.ศ. 2516 | 20 มีนาคม พ.ศ. 2518 |
| 2 | สนอง ปรัชญนันท์ | 21 เมษายน พ.ศ. 2518 | 10 สิงหาคม พ.ศ. 2518 |
| 3 | พันตำรวจตรี เชาวลิต สิงห์เจริญ | 26 ธันวาคม พ.ศ. 2518 | 29 เมษายน พ.ศ. 2520 |
| 4 | กำจัด ผาติสุวัณณ | 13 พฤษภาคม พ.ศ. 2520 | 30 พฤศจิกายน พ.ศ. 2527 |
| 5 | ดำรง สุนทรศารทูล | 11 ธันวาคม พ.ศ. 2527 | 7 ตุลาคม พ.ศ. 2528 |
| 6 | ไพโรจน์ ประเสริฐ | 25 พฤศจิกายน พ.ศ. 2528 | 24 พฤศจิกายน พ.ศ. 2530 |
| 7 | ประวิทย์ รุจิรวงศ์ | 25 พฤศจิกายน พ.ศ. 2528 | 13 พฤศจิกายน พ.ศ. 2532 |
| 8 | ประเสริฐ นาสมพันธ์ | 18 มกราคม พ.ศ. 2533 | 16 มกราคม พ.ศ. 2535 |
| 8 | ประเสริฐ นาสมพันธ์ | 17 มกราคม พ.ศ. 2535 | 21 มกราคม พ.ศ. 2535 |
| 8 | ประเสริฐ นาสมพันธ์ | 22 มกราคม พ.ศ. 2535 | 6 มกราคม พ.ศ. 2537 |
| 9 | อรรถ แพทยังกุล | 9 มีนาคม พ.ศ. 2537 | 8 มีนาคม พ.ศ. 2539 |
| 10 | ศราวุฒิ ปฤชาบุตร | 3 เมษายน พ.ศ. 2539 | 5 มีนาคม พ.ศ. 2541 |
| 11 | วิสูตร สำเร็จวาณิชย์ | 4 พฤษภาคม พ.ศ. 2541 | 25 พฤษภาคม พ.ศ. 2542 |
| 12 | เอนก หุตังคบดี | 26 พฤษภาคม พ.ศ. 2542 | 3 พฤษภาคม พ.ศ. 2543 |
| 13 | ประเดิมชัย บุญช่วยเหลือ | 4 พฤษภาคม พ.ศ. 2543 | 25 เมษายน พ.ศ. 2545 |
| 14 | สามารถ มะลูลีม | 24 มิถุนายน พ.ศ. 2545 | 23 มิถุนายน พ.ศ. 2547 |
| 15 | ธนา ชีรวินิจ | 24 มิถุนายน พ.ศ. 2547 | 15 มิถุนายน พ.ศ. 2549 |
| 16 | ธวัชชัย ปิยนนทยา | 10 พฤศจิกายน พ.ศ. 2549 | 9 พฤศจิกายน พ.ศ. 2551 |
| 17 | กิตพล เชิดชูกิจกุล | 10 พฤศจิกายน พ.ศ. 2551 | 22 กรกฎาคม พ.ศ. 2553 |
| 18 | สุทธิชัย วีรกุลสุนทร | 7 ตุลาคม พ.ศ. 2553 | 6 ตุลาคม พ.ศ. 2555 |
| 19 | พิพัฒน์ ลาภปรารถนา | 8 ตุลาคม พ.ศ. 2555 | 28 สิงหาคม พ.ศ. 2557 |
| 20 | ร้อยตำรวจตรี เกรียงศักดิ์  โลหะชาละ | 24 กันยายน พ.ศ. 2557 | 6 กุมภาพันธ์ พ.ศ. 2563 |
| 21 | นิรันดร์ ประดิษฐกุล | 12 กุมภาพันธ์ พ.ศ. 2563 | 25 กันยายน พ.ศ. 2563 |
| 22 | คำรณ โกมลศุภกิจ | 25 กันยายน พ.ศ. 2563 | 17 พฤษภาคม พ.ศ. 2565 |
| 23 | วิรัตน์ มีนชัยนันท์ | 6 มิถุนายน พ.ศ. 2565 | 5 มิถุนายน พ.ศ. 2567 |
| 24 | สุรจิตต์ พงษ์สิงห์วิทยา | 6 มิถุนายน พ.ศ. 2567 | ปัจจุบัน |
ข้อมูลเพิ่มเติม

พรรคประชาธิปัตย์ เป็นพรรคที่มีสมาชิกสภากรุงเทพมหานครยาวนานที่สุด นับตั้งแต่สภาชุดที่ 5 เป็นต้นมา (ยกเว้นสภากรุงเทพมหานคร ชุดที่ 12 ซึ่งมาจากการแต่งตั้งจาก คณะรักษาความสงบแห่งชาติ)
พรรคพลังธรรม เป็นพรรคที่เคยมีสมาชิกสภากรุงเทพมหานครมากที่สุดในประวัติศาสตร์ โดยมีจำนวนทั้งสิ้น 50 คน จากทั้งหมด 57 คน ในสภากรุงเทพมหานคร ชุดที่ 7
กำจัด ผาติสุวัณณ เป็นประธานสภากรุงเทพมหานครที่ดำรงตำแหน่งนานที่สุด รวมเวลาทั้งสิ้น 7 ปี
แหล่งข้อมูลอื่น

สภากรุงเทพมหานคร เก็บถาวร 2008-08-13 ที่ เวย์แบ็กแมชชีน
สำนักงานเลขานุการสภากรุงเทพมหานคร
รายชื่อสมาชิกสภากรุงเทพมหานคร เก็บถาวร 2020-05-30 ที่ เวย์แบ็กแมชชีน
ข้อบังคับการประชุมสภากรุงเทพมหานคร (ฉบับที่ ๒) พ.ศ. ๒๕๖๓
| ด ค กสภากรุงเทพมหานคร |
| --- | --- |
 1  2  3  4  5  6  7  8  9  10  11  12  13
พระไชยบูลย์ ธมฺมชโย

| พระไชยบูลย์ ธมฺมชโย (ไชยบูลย์ สุทธิผล ) |
| --- | --- |

ส่วนบุคคล
เกิด: 22 เมษายน พ.ศ. 2487 (80 ปี)
นิกาย: มหานิกาย
การศึกษา: นักธรรมชั้นโท วท.บ. (เศรษฐศาสตร์เกษตร)
ตำแหน่งชั้นสูง
ที่อยู่: วัดพระธรรมกาย จังหวัดปทุมธานี
อุปสมบท: 27 สิงหาคม พ.ศ. 2512
พรรษา: 55
ตำแหน่ง: อดีตเจ้าอาวาส
พระไชยบูลย์ ธมฺมชโย หรืออดีตพระเทพญาณมหามุนี เป็นพระภิกษุชาวไทย เคยดำรงตำแหน่งเจ้าอาวาสวัดพระธรรมกาย ประธานมูลนิธิธรรมกาย และเป็นผู้ต้องหาตามหมายจับของศาลอาญา ในข้อหาสมคบกันฟอกเงิน ร่วมกันฟอกเงิน และรับของโจร ปัจจุบันหนีคดี
ประวัติ

พระไชยบูลย์ ธมฺมชโย เกิดเมื่อวันที่ 22 เมษายน พ.ศ. 2487 ณ คุ้งน้ำแม่น้ำเจ้าพระยา ตำบลบ้านแป้ง อำเภอพรหมบุรี จังหวัดสิงห์บุรี บิดาชื่อจรรยงค์ สุทธิผล มารดาชื่อจุรี สุทธิผล
ในวัยเด็กมักค้นคว้าหาความรู้ด้านธรรมะ และคำถามที่ติดอยู่ในใจเสมอคือ "เราเกิดมาทำไม และอะไรคือเป้าหมายชีวิต" จึงได้แสวงหาคำตอบเรื่อยมา ขณะที่เรียนอยู่ที่โรงเรียนสวนกุหลาบวิทยาลัยหลังจากได้ฟังการบรรยายธรรมจากวิทยากรท่านต่างๆ ร่วมกับเพื่อนตั้งชุมนุมยุวพุทธ
พ.ศ. 2506 เมื่อขณะศึกษาอยู่ชั้น ม. 8 (เทียบเท่า ม. 6 ปัจจุบัน) กำลังเตรียมสอบเข้ามหาวิทยาลัย ได้อ่านพบหนังสือชื่อ "วิปัสสนาบันเทิงสาร" ลงเรื่องแม่ชีจันทร์ ขนนกยูง ซึ่งได้ศึกษาวิชชาธรรมกายมาจากพระมงคลเทพมุนี (สด จนฺทสโร) วัดปากน้ำ ภาษีเจริญ จึงได้ไปขอเรียนการปฏิบัติธรรมจากแม่ชีท่านนี้
เมื่อเรียนจบปริญญาตรีสาขาวิชาเศรษฐศาสตร์เกษตร จากมหาวิทยาลัยเกษตรศาสตร์แล้ว ได้บรรพชาอุปสมบท เมื่อวันที่ 27 สิงหาคม พ.ศ. 2512 ณ พัทธสีมาวัดปากน้ำ ภาษีเจริญ โดยมีพระเทพวรเวที (ปัจจุบันคือสมเด็จพระมหารัชมังคลาจารย์ (ช่วง วรปุญฺโญ) เจ้าอาวาสวัดปากน้ำ) เป็นพระอุปัชฌาย์ พระครูพิพัฒน์ธรรมคณี เป็น พระกรรมวาจาจารย์ พระวิเชียรกวี เป็นพระอนุสาวนาจารย์ ได้รับฉายาว่า "ธมฺมชโย" แปลว่า "ผู้ชนะโดยธรรม"
สมณศักดิ์

5 ธันวาคม พ.ศ. 2534 ได้รับพระราชทานสัญญาบัตรตั้งสมณศักดิ์เป็นพระราชาคณะชั้นสามัญฝ่ายวิปัสสนาธุระที่ พระสุธรรมยานเถร
5 ธันวาคม พ.ศ. 2539 ได้รับพระราชทานสัญญาบัตรตั้งสมณศักดิ์เป็นพระราชาคณะชั้นราชฝ่ายวิปัสสนาธุระที่ พระราชภาวนาวิสุทธิ์ อธิมุตธรรมวรากร มหาคณิสสร บวรสังฆาราม คามวาสี
5 ธันวาคม พ.ศ. 2554 ได้รับพระราชทานสัญญาบัตรตั้งสมณศักดิ์เป็นพระราชาคณะชั้นเทพฝ่ายวิปัสสนาธุระที่ พระเทพญาณมหามุนี ศรีธรรมโกศล โสภณภาวนานุสิฐ มหาคณิสสร บวรสังฆาราม คามวาสี
4 มีนาคม พ.ศ. 2560 โปรดเกล้าฯ ให้ถอดถอนออกจากสมณศักดิ์ เนื่องจากหลบหนีคดีจากหลายฐานความผิด ได้แก่ ร่วมกันฟอกเงิน สมคบกันฟอกเงิน และรับของโจร
สมณศักดิ์ > ถอดถอนสมณศักดิ์

วันที่ 5 มีนาคม พ.ศ. 2560 ราชกิจจานุเบกษาได้มีการเผยแพร่ประกาศสำนักนายกรัฐมนตรี เรื่อง ถอดถอนสมณศักดิ์ ความว่า
ประกาศสำนักนายกรัฐมนตรี เรื่อง ถอดถอนสมณศักดิ์
ด้วย พระเทพญาณมหามุนี (พระไชยบูลย์ สุทธิผล) วัดพระธรรมกาย จังหวัดปทุมธานีเป็นผู้ถูกกล่าวหาในคดีกระทำความผิดข้อหาร่วมกันฟอกเงิน สมคบกันฟอกเงิน และรับของโจรตามที่ศาลอาญาได้อนุมัติหมายจับ ที่ ๙๔๒/๒๕๕๙ ลงวันที่ ๑๗ พฤษภาคม ๒๕๕๙ และยังถูกกล่าวหาในคดีอาญาฐานอื่นอีกหลายฐานความผิด ซึ่งอัยการคดีพิเศษ มีความเห็นสั่งฟ้องในบางคดีด้วยแล้วแต่พระเทพญาณมหามุนีไม่ยอมมอบตัวตามหมายเรียก และได้หลบหนีคดีดังกล่าว จึงไม่สมควรดำรงอยู่ในสมณศักดิ์ต่อไป และได้นำความกราบบังคมทูลพระกรุณาโปรดเกล้าโปรดกระหม่อมต่อไปแล้ว
บัดนี้ ได้มีพระราชโองการโปรดเกล้าโปรดกระหม่อมให้ถอดถอน พระเทพญาณมหามุนี (พระไชยบูลย์ สุทธิผล) ออกจากสมณศักดิ์ ตั้งแต่วันที่ 4 มีนาคม 2560
ประกาศ ณ วันที่ 5 มีนาคม พ.ศ. 2560
ผู้รับสนองพระราชโองการ
พลเอก ประยุทธ์ จันทร์โอชา
นายกรัฐมนตรี
การก่อสร้างวัดและมูลนิธิ

บทความหลัก: วัดพระธรรมกาย
วันที่ 20 กุมภาพันธ์ พ.ศ. 2513 พระไชยบูลย์และหมู่คณะรวมทั้งผู้มีจิตศรัทธาได้พัฒนาผืนนา 196 ไร่ เป็นสำนักสงฆ์ตามระเบียบการสร้างวัด ให้ชื่อว่า "ศูนย์พุทธจักรปฏิบัติธรรม" ในวันมาฆบูชา ต่อมาได้เปลี่ยนชื่อเป็นวัดพระธรรมกายเมื่อ พ.ศ. 2524
หลังพระไชยบูลย์ได้ก่อตั้งมูลนิธิธรรมกาย ต่อมาได้เข้าเป็นสมาชิกขององค์การพุทธศาสนิกสัมพันธ์แห่งโลกและสหประชาชาติในปี พ.ศ. 2529 และเข้าเป็นสมาชิกขององค์การยุวพุทธศาสนิกสัมพันธ์แห่งโลกใน พ.ศ. 2533[ต้องการอ้างอิง]
หลังงานกฐินใน พ.ศ. 2552 ได้เริ่มก่อสร้างศาสนสถานขึ้นอีกหลังหนึ่ง โดยให้ชื่อว่า "อาคารร้อยปีคุณยายอาจารย์มหารัตนอุบาสิกาจันทร์ ขนนกยูง" ตามชื่อของอุบาสิกาที่ได้สอนธรรมะปฏิบัติให้แก่พระไชยบูลย์
งานด้านศาสนา > การเผยแผ่ศาสนาไปยังต่างประเทศ

ในปี พ.ศ. 2535 วัดพระธรรมกายภายใต้การนำของพระเทพญาณมหามุนี (ไชยบูลย์ ธมฺมชโย) ได้ขยายงานการเผยแผ่พระพุทธศาสนาออกไปวัดศูนย์สาขาในประเทศไทยและต่างประเทศ การเผยแผ่พระพุทธศาสนาในต่างประเทศนั้น ได้สร้างศูนย์ปฏิบัติธรรมแห่งแรกขึ้นที่รัฐแคลิฟอร์เนีย สหรัฐ  ปัจจุบันมีวัดศูนย์สาขาในทวีปอเมริกา ทวีปยุโรป ทวีปแอฟริกา โอเชียเนีย และทวีปเอเชีย รวมทั้งวัดสาขาและศูนย์ปฏิบัติธรรมในประเทศไทยกว่า 100 แห่ง
ได้ดำริให้มีโครงการถวายพระประธานแด่วัดพุทธในต่างประเทศ เริ่มในปี พ.ศ. 2550 โดยถวายพระประธานแด่วัดต่างๆในประเทศศรีลังกา จำนวน 222 องค์ และปี 2551 ถวายพระประธานให้กับวัดในประเทศบังคลาเทศ จำนวน 250 องค์ รวม 472 องค์
โครงการอบรมและบรรพชาสามเณร ประเทศอินโดนีเซีย จำนวน ๑๒๖ รูป ระหว่างวันที่ ๒๑-๓๑ ธันวาคม พ.ศ. ๒๕๕๕ ที่วิทยาลัยพุทธศรีวิจายะ เมืองบันเตน โดยมูลนิธิธรรมกายได้ความเมตตาจากพระมหาโพธิวงศาจารย์ (ทองดี สุรเตโช) เจ้าอาวาสวัดราชโอรสาราม เดินทางมาเป็นพระอุปัชฌาย์ในการบวชครั้งนี้ และพระอนุรุทธะ เถโร จากศรีลังกา ให้เกียรติไปร่วมงานบวชครั้งนี้ด้วย
ได้ดำริให้มีโครงการสอบตอบปัญหาศีลธรรมเพื่อสันติภาพโลก (World-PEC : World-Peace Ethics Contest) เริ่มโครงการเมื่อปี พ.ศ. 2549  มีผู้สมัครสอบกว่า 100,000 คน รวม 72 เชื้อชาติ จาก 6 ทวีปทั่วโลก
จัดให้มีโครงการวิสาขบูชานานาชาติ ในประเทศมองโกเลีย มาเลเซีย อินโดนีเซีย สิงคโปร์ อินเดีย และแอฟริกาใต้
ประเทศมองโกเลีย เริ่มในปี พ.ศ. 2551 ล่าสุด จัดเมื่อปี พ.ศ. 2556 ณ สนามกีฬาแห่งชาติ เมืองหลวงอูลานบาตาร์ มีการนั่งสมาธิ จุดโคมประทีป และลอยโคมประทีป ถวายเป็นพุทธบูชา โดยได้รับความร่วมมือจากท่านลามะมุงจากัล  แห่งองค์กรใจเปี่ยมสุข (Peaceful Mind Foundation), อาสาสมัครชาวมองโกเลียหลายร้อยคน และสมาชิกจากชมรมพุทธแห่งมองโกเลีย (IBS of Mongolia) จาก 30 มหาวิทยาลัย จำนวน 1,200 กว่าคน และสถานีโทรทัศน์แห่งชาติ NTV - ถ่ายทอดสดตลอดพิธี มีผู้ร่วมงานก่า 10,000 คน
จัดให้มีโครงการวิสาขบูชานานาชาติ ที่ประเทศแอฟริกาใต้ ในปี 2551 งานวิสาขบูชาที่วัดพระธรรมกายโจฮันเนสเบิร์ก โดยมีผู้มีบุญทั้งชาวไทยและชาวท้องถิ่นพร้อมใจกันไปร่วมพิธีเป็นจำนวนมาก งานนี้ได้รับเกียรติจาก ฯพณฯ วิเชสิงเห เอกอัครราชทูตศรีลังกา ประจำกรุงพริทอเรีย (Pretoria) เมืองหลวงของประเทศแอฟริกาใต้ นำพลเมืองชาวศรีลังกาในความดูแลของท่าน มาทำ การเฉลิมฉลอง พุทธชยันตีด้วยการปฏิบัติบูชา ทำให้ บรรยากาศอบอุ่นอบอวลไปด้วยชาวพุทธหลากหลาย เชื้อชาติ